<classify> JESHI la Polisi jijini Dar es Salaam linakusudia kuiomba mahakama kumnyima dhamana mtuhumiwa Kennedy Obworo 35, mkazi wa Sinza Afrika Sana anayetuhumiwa kwa makosa ya kuwalewesha wanawake, kuwabaka, kuwalawiti na kisha kuwapora mali zao.Kaimu Kamanda wa Polisi Mkoa wa Kipolisi Ilala, Ernest Matiko amesema, hatua hiyo inatokana na mtuhumiwa kufanya vitendo hivyo katika mikoa tofauti hapa nchini, na anapokamatwa huachiwa kwa dhamana na kisha kwenda kufanya tena matukio hayo ya kinyama maeneo mengine.Takribani miezi saba sasa, mtuhumiwa huyo aliwahi kuripotiwa kukamatwa na Polisi mkoani Mwanza kwa tuhuma za kujihusisha na vitendo hivyo hivyo.Akizungumzia kukamatwa kwa mtuhumiwa huyo jijini Dar es Salaam, Jumatano ya wiki iliyopita, Kamanda Matiko alisema Obworo anashikiliwa katika kituo cha Polisi Tabata ambapo amekiri kufanya vitendo hivyo katika maeneo mbalimbali ya nchi.Mara baada ya kukamatwa, pamoja na mambo mengine, Kaimu Kamanda aliagiza mtuhumiwa akapimwe virusi vya Ukimwi ili kubaini kama ameathirika, kwani iwapo ameathirika huenda ikawa ni sababu inayomsukuma kufanya vitendo hivyo kwa nia ya kusambaza ugonjwa huo kwa makusudi.Kama atakuwa ameathirika, ipo sheria ya Ukimwi itachukua mkondo wake, lakini Polisi tunafanya utekelezaji wa sheria nyingine kwa makosa hayo yote, kubwa zaidi tutaishauri Mahakama kumfungia dhamana kutokana na vitendo vyake kujirudia mara kwa mara. Dhamana maana yake ni pamoja na kuwa na tabia njema...lakini ukiwa na tabia ile ile kufungiwa dhamana inawezekana hata kama makosa yanadhaminika, alisema Kamanda Matiko.Kwa Dar es Salaam, jumla ya wanawake watano wamemfungulia kesi mtuhumiwa katika vituo vya Tabata kesi tatu na Buguruni kesi mbili alisema Kaimu Kamanda.Ilifahamika kwamba kilichosababisha kukamatwa kwa mtuhumiwa ni baada ya mwanamke mmoja aliyewahi kufanyiwa ukatili huo kumbaini mtuhumiwa katika moja ya baa zilizopo Tabata, kisha akapiga kelele zilizofanya wananchi kumshambulia mshitakiwa.Hata hivyo, Polisi walifika eneo la tukio mara moja na kumuokoa mtuhumiwa ambaye katika mahojiano kituoni Tabata alikiri kwamba huwa ananunua dawa katika moja ya maduka ya dawa eneo la Buguruni ambazo huwawekea wanawake katika vinywaji, na baada ya muda mfupi mnywaji hulewa na kupoteza fahamu.Amesema baada ya hapo, mtuhumiwa hutumia mwanya huo kutimiza azma yake ya ukatili wa kingono pamoja na kupora mali, na kisha kuwaita wenzake kuendeleza ukatili huo wa kingono. Ilibainika kuwa waathirika wa ukatili huo waliojitokeza Polisi walisema baada ya kuleweshwa huwachukua takribani siku mbili hadi tatu kujitambua na kwamba baadhi yao ndoa zimevunjika.Gazeti hili liliwasiliana na Kamanda wa Polisi Mkoa wa Mwanza, Jumanne Muliro ili kujua maendeleo ya kesi zilizokuwa zikimkabili mtuhumiwa Obworo ambapo alisema kwamba kesi zilipelekwa mahakamani na huenda mtuhumiwa alichiwa kwa dhamana.Kamanda Muliro ambaye kabla ya kuhamishiwa kikazi Mwanza alikuwa kamanda wa Mkoa wa Kipolisi Kinondoni jijini Dar es Salaam, alithibitisha kumtambua mtuhumiwa Obworo na kwamba mara kadhaa amekuwa akikamatwa Dar es Salaam kwa makosa hayohayo dhidi ya wanawake.Hata hivyo, alisema changamoto iliyopo ni kwamba waathirika wengi wa ukatili huo, wamekuwa na aibu ya kutojitokeza kutoa ushahidi na hivyo kuzorotesha kesi zao.Awali mapema Septemba mwaka jana, mtuhumiwa huyo alikamatwa na Polisi mkoani Mwanza kwa tuhuma hizo za kuwalewesha wanawake kwa kuwawekea dawa kwenye vinywaji, kisha kuwabaka na kuwaingilia kinyume cha maumbile.Kamanda wa Polisi Mkoa wa Mwanza, wakati huo Kamishna Msaidizi wa Polisi ACP, Jonathani Shanna alisema mtuhumiwa huyo Obworo alikamatwa Septemba 11, mwaka jana katika Hoteli ya Jawita, mtaa wa Jamhuri jijini hapo baada ya kunaswa kwenye mtego wa Polisi.  <topic>: KITAIFA 